L-ispejjeż supplementari għandhom jiġu rimborżati u r-regoli għandhom jiġu applikati b'mod flessibbli L-istudenti ma għandhomx jitilfu sena akkademika Il-voluntiera tal-UE jistgħu jgħinu lill-istati membri biex jindirizzaw il-kriżi tal- COVID-19 Il-165 000 student attwali tal-Erasmus + u l-5000 voluntier tal-UE jeħtieġu riassigurazzjoni li se jiġu rimborżati u jżommu l-istatus tagħhom, jgħidu l-MPE. F'ittra indirizzata lill-Kummissarju Mariya Gabriel, nhar l-Erbgħa, il-Membri tal-Kumitat għall-Kultura u l-Edukazzjoni jindikaw li l-mod attwali ta' komunikazzjoni mill-Kummissjoni, kif ukoll l-approċċi differenti u n-nuqqas ta' informazzjoni minn aġenziji nazzjonali, ma jipprovdux ċertezza li l-ispejjeż żejda se jiġu rimborżati u li l-istudenti ta' skambju tal-Erasmus + u l-parteċipanti tal-programm tal-Korp ta' Solidarjetà se jkunu jistgħu jżommu l-istatus tagħhom. Huma jitolbu wkoll appoġġ għall-istudenti biex jiżguraw li ma jitilfux din is-sena akkademika u jistgħu jiksbu l-krediti akkademiċi neċessarji permezz ta' tagħlim virtwali. Il-voluntiera tal-UE għandhom iżommu l-istatus tagħhom u jiġu inklużi fi skemi nazzjonali Fl-ittra tagħhom, il-Membri tal-Parlament Ewropew jappellaw ukoll lill-Kummissjoni biex tiżgura li l-parteċipanti tal-programm tal-Korp ta' Solidarjetà jżommu l-istatus tagħhom ta' voluntiera għat-tul ippjanat tal-kollokament tagħhom, anki jekk dan ikun ġie sospiż. Għalhekk ikunu jistgħu jlestu s-servizz volontarju tagħhom u ma jirriskjawx li jitilfu d-dħul tal-familja, bħall-appoġġ għat-tfal, li huwa marbut mal-istatus ta' voluntier. Huma jirrakkomandaw ukoll li l-attivitajiet volontarji jiġu modifikati għall-parteċipanti sospiżi tal-Korp Ewropew ta' Solidarjetà, pereżempju billi l-voluntiera jiġu skjerati fi skemi ta' appoġġ nazzjonali li qed jiġu implimentati biex tiġi indirizzata l-pandemija COVID-19. Fl-aħħar nett, il-MPE jappellaw għal "politika ċara, ikkomunikata b'mod ċar u implimentata b'mod konsistenti fl-Istati Membri kollha". Huma jgħidu li n-nies u l-organizzazzjonijiet affettwati huma "mħassba ħafna" u "jeħtieġ li jħossu li l-Kummissjoni hija min-naħa tagħhom". "Il-klassi tal-2020 teħtieġ l-għajnuna tagħna" "Nappellaw lill-Kummissjoni biex tappoġġa b'mod dirett lil dawk kollha li qed jipparteċipaw fil-programmi tal-edukazzjoni, tal-kultura u taż-żgħażagħ. Dan ifisser ħidma ma' aġenziji nazzjonali, universitajiet, kulleġġi tekniċi, skejjel, organizzazzjonijiet taż-żgħażagħ u organizzazzjonijiet volontarji biex jiġi żgurat li l-parteċipanti tagħna jkunu sikuri u jingħataw għajnuna biex jirritornaw f'darhom fejn meħtieġ. Dan ifisser ukoll l-assikurazzjoni li l-ispejjeż żejda se jiġu rimborżati, li r-regoli tal-proġett se jiġu applikati b'mod flessibbli u li se jżommu l-istatus tagħhom bħala voluntiera tal-Korp ta' Solidarjetà jew l-istudenti tal-Erasmus +.", qalet Sabine Verheyen (PPE, DE), il-President tal-Kumitat għall-Kultura u l-Edukazzjoni. "Għandna dmir li niżguraw li dawk li ffirmaw il-programmi tagħna jingħataw l-għajnuna u l-appoġġ li jeħtieġu. Il-klassi tal-2020 teħtieġ l-għajnuna tagħna", hija enfasizzat. Bħalissa 165 000 persuna madwar l-Ewropa huma fuq skambju Erasmus + u 5 000 oħra huma involuti aktar fi proġetti ta' volontarjat tal-Korp ta' Solidarjetà. Total ta' 65 student Malti kienu qed jieħdu sehem fil-programm ta' edukazzjoni għolja. Minn dawn 47 irritornaw Malta waqt li 18 baqgħu barra. Total ta' 243 ċittadin Ewropew ieħor kienu f'Malta bħala studenti tal-Erasmus+: minn dawn il-107 reġgħu lura lejn pajjiżhom, filwaqt li 136 baqgħu Malta. Il-Kummissjoni kkomunikat li l-aġenziji tal-Istati Membri li jikkoordinaw il-proġetti jistgħu jinvokaw klawsoli ta' force majeure li jippermettu l-ħlas meta l-iskambji jinqatgħu qosra jew b'xi mod ieħor interrotti, sabiex l-attivitajiet ikunu jistgħu jiġu posposti u biex l-ispejjeż eċċezzjonali jkunu jistgħu jiġu rimborżati. Kuntatti: Informazzjoni ta' kuntatt: Numru tat-telefown: Numru tal-mobile: Għal aktar informazzjoni Kumitat għall-Kultura u l-Edukazzjoni Impatt tal-koronavajrus: Il-paġna tal-Kummissjoni għall-parteċipanti fil-programm Erasmus + u l-Korp Ewropew ta' Solidarjetà (Kummissjoni Ewropea) COVID-19 — pariri prattiċi essenzjali dwar Erasmus + u dwar il-mobbiltà tal-Korp Ewropew ta' Solidarjetà (Kummissjoni Ewropea) Impatt tal-COVID-19 fuq il-kultura: il-fondi l-ġodda jridu jilħqu s-setturi kreattivi immedjatament Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF